Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/2 Gv 88/09/1000	Pezinok, 14.11.2013
EEČ : 2-1-73-2013

U Z N E S E N I E

Trestná vec:	obvinený XXXXX 
Prečin:	Podplácanie podľa § 333 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
stíhaného za prečin podplácania podľa § 333 odsek 1, odsek 2 písm. b/ Trestného zákona, ktorého sa dopustil tým, že dňa 29.5.2009 v čase asi o 16.09 hod. v úseku cesty I/75 pri obci Demandice viedol motorové vozidlo značky VW MULTIVAN maďarského evidenčného čísla LFF 929 rýchlosťou 112 km/h na úseku, kde bola povolená rýchlosť 90 km/h, pričom bol zastavený a kontrolovaný príslušníkom Okresného riaditeľstva PZ Levice kpt. XXXXX, bol vyzvaný, aby predložil potrebné doklady ku kontrole a tiež mu bolo oznámené, že sa dopustil priestupku za prekročenie rýchlosti a že mu bude uložená bloková pokuta vo výške 100,- € a nakoľko nemal pri sebe doklady totožnosti, bolo mu oznámené, že bude predvedený za účelom zistenia totožnosti a po tomto uviedol, že pokutu uhradí len vo výške 50,- € a že nechce doklad o zaplatení pokuty, pričom tam  prišiel aj ppor. XXXXX, po nejakej chvíli prišiel ku XXXXX a tomuto ponúkol 20.000,- forintov a následne vhodil bankovku vo výške 20.000,- forintov č. GB 1058521 do služobného motorového vozidla ako úplatok za to, aby nebol riešený, pričom túto udalosť dokumentoval služobnou kamerou stržm. XXXXX

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vyšetrovateľ Prezídia Policajného zboru, Úradu boja proti korupcii, Odboru boja proti korupcii Západ Nitra pod ČVS:XXXXX dňa 30.5.2009 podľa § 199 odsek 1, odsek 2 Trestného poriadku začal trestné stíhanie a súčasne podľa  §  206  odsek 1  Trestného  poriadku  vzniesol  obvinenie  XXXXX  XXXXX  za   
prečin podplácania podľa § 333 odsek 1, odsek 2 písm. b/ Trestného zákona na tom skutkovom základe, ako je vyššie uvedené. 

	Trestné stíhanie vedené v Slovenskej republike proti obv. XXXXX XXXXX vyšetrovateľ Prezídia Policajného zboru, Úradu boja proti korupcii, Odboru boja proti korupcii Západ Nitra pod XXXXX dňa 16.6.2010 prerušil podľa § 228 odsek 2 písm. a/ Trestného poriadku, pretože obvinený po spáchaní skutku odišiel z územia Slovenskej republiky a pre jeho neprítomnosť nemožno vec náležite objasniť.

	Následne bolo trestné stíhanie obvineného prevzaté Generálnou prokuratúrou Maďarskej republiky, ktorá rozhodla o prevzatí trestného konania a spis odstúpila na ďalší služobný postup Hlavnej prokuratúre župy Nógrád a to na základe žiadosti  riaditeľa medzinárodného odboru GP SR zo dňa 4.10.2010 sp.zn. V GPt 372/10-4.

	Z rozsudku Súdu župy Nógrád, Balassagyarmat č.k. 9B 96/2011 zo dňa 15.9.2011 bol XXXXX odsúdený na peňažný trest vo výške 500,- forintov, jednodňovú položku v sume 400,- forintov a súdne trovy vo výške 113.130,- forintov. Súd rozhodol, že zadržaná suma 20.000,- forintov nariadil vložiť na príjmový účet súdu župy Borsod.

	Podľa § 215 odsek 2 písm. c Trestného poriadku prokurátor zastaví trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	S poukazom na vyššie uvedené som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na   Úrad  špeciálnej  prokuratúry   GP SR   do  troch  dní od jeho doručenia. O sťažnosti rozhodne špeciálny prokurátor. 
Sťažnosť nemá odkladný účinok. 

JUDr. Blanka Godžová
prokurátorka